Rautt spjald og meiðsli hjá Víkingum í Víkinni Ekki tókst Ólafsvíkur Víkingum að ná stigum af nöfnum sínum í höfuðborginni þegar liðin mættust í Víkinni sl. laugardag . Eftir markalausan fyrri hálfleik var mikið að gerast í seinni hlutanum og samkvæmt lýsingu Helga Kristjánssonar frá leiknum voru Víkingar óheppnir að ná ekki stigi . Alfreð Elís Jóhannssyni var vikið af velli undir lokin vegna tveggja gulra spjalda . Þá meiddust fjórir leikmenn Ólafsvíkinga í leiknum og gæti því hópurinn þynnst fyrir næsta leik þegar KA-menn koma í heimsókn um næstu helgi , en þá lýkur fyrri hluta deildarkeppninnar . Ólafsvíkur Víkingar eru sem fyrr með 10 stig , jafnir Fjarðarbyggð í 7. - 8. sæti deildarinnar . Reykvíkingarnir áttu heldur meira í fyrri hálfleiknum án þess að skapa sér veruleg færi og var markalaust í leikhléinu . Heimamenn byrjuðu seinni hálfleikinn með látum og náðu að komast yfir eftir átta mínútna leik . Egill Atlason skoraði eftir hornspyrnu . Gestirnir náðu að spyrna við fótum og sækja og á 60 mínútu tókst Jóni Pétri Péturssyni að jafna leikinn þegar hann vippaði boltanum yfir Ingvar Kale markmann R Víkings . Við markið færðist jafnræði yfir leikinn á ný . Ekki liðu nema tíu mínútur þegar Ó Víkingar komust yfir , kannski eilítið gegn gangi leiksins í heildina . Þá skoraði Brynjar Víðisson með góðu skoti úr teignum eftir frábæran einleik Josips sem splundraði vörn R Víkings . Ekki liðu nema fjórar mínútur þar til höfuðborgarbúarnir voru búnir að jafna leikinn . Stungusending kom inn í vítateiginn frá Agli Atlasyni og Gunnar Kristjánsson skaut í Dalibor og þaðan hrökk boltinn í netið . Á 85 mínútu fengu heimamenn aukaspyrnu á stórhættulegum stað . Upp úr henni skoraði Gunnar Kristjánsson mark sem reyndist sigurmark Víkings Reykjavík í leiknum . Lokatölur 3 : 2 fyrir þá , sem í sjálfu sér voru ekki ósanngjörn úrslit miðað við tölfræðina , en engu að síður voru Ólafsvíkingar óheppnir í þessum leik . Vonandi verða heilladísirnar nálægar þegar Akureyrarliðið kemur í heimsókn um næstu helgi .